钦定古今图书集成/明伦汇编/氏族典/第298卷 > 《廖用贤尚友录》 > 姜宇
## 钦定古今图书集成/明伦汇编/氏族典/第298卷 > 《廖用贤尚友录》 > 姜宇

按《前秦录》：宇字子居，天水冀北人也。少孤贫，为河北
陈不识家牧羊。年十五，身长七尺九寸，聪慧，美丰仪，
每夜专读书，睡则悬头于屋梁，达旦而止。不识奇之，
将妻以女，其妻不听。不识乃置酒引宇，令女潜观之，
问女曰：“姜宇文士才明，吾欲以汝妻之。汝母难宇家
之牧人，汝意云何？”女曰：“观宇之姿才，岂终复为人牧
羊者哉！”遂妻之。宇后仕坚，屯骑、南巴二校尉，迁凉宁
二州刺史，历京兆尹、御史中丞。淮南之败，宇以尚书
领前将军，与河间公琳击慕容冲，为冲所杀。